Gratis kinderboek teen geweld in vier Suid-Afrikaanse tale! | LAPA Uitgewers
by LAPA Uitgewers on Nov 28th, 2017 Tweet
LAPA Uitgewers en die bekroonde skrywer Wendy Maartens het pas aangekondig dat die prenteboek Drie hoera’s vir Denver gratis, en in vier Suid-Afrikaanse tale, in PDF-formaat beskikbaar gestel word as deel van die veldtog 16 dae van aktivisme teen geweld teen vroue en kinders.
Hierdie pragtige, volkleur boek is dus van vandag af gratis beskikbaar in Afrikaans, Engels, Xhosa en Zoeloe. Klik hier – of maak gebruik van die QR-kode wat gedruk en gefotostateer kan word.
Die belangrike internasionale veldtog, 16 dae van aktivisme, word elke jaar van 25 November tot 10 Desember gehou om bewusmaking te kweek vir die lot van vroue en kinders wat slagoffers van geweld is.
Drie hoera’s vir Denver vertel die aangrypende verhaal van ’n seuntjie genaamd Denver wat baie mooi kan sing, maar begin hakkel nadat sy ma se kêrel by hulle kom bly. Die storie wys op ’n deernisvolle manier hoe dinge uiteindelik beter word nadat Denver die moed bymekaarskraap om sy ma en sy sangjuffrou te vertel dat dinge nie reg is by die huis nie.
Drie hoera’s vir Denver het in 2009 die eerste keer by LAPA Uitgewers verskyn, met illustrasies deur Alida Bothma. Dit is ook in Engels, Xhosa en Zoeloe vertaal. Benewens ’n storie, bevat die boek ook belangrike wenke wat ouers en versorgers kan volg om kinders te bemagtig sodat hulle nie sal stilbly oor mishandeling nie.
Drie hoera’s vir Denver deur Wendy Maartens
Tags: Afrikaans, Children, Drie Hoera's Vir Denver, isiXhosa, isiZulu, LAPA Uitgewers, South Africa, Wendy Maartens
« Vroue van Atlantis vertel die verhale van twaalf ongelooflike vroue wat ’n verskil maak tussen die bendes, die werkloosheid en die koeëls in Atlantis
’n Fantastiese bloemlesing wat kyk na die lief en leed van ouer tieners – ideaal vir die Kerskous! »